ชื่อเรื่อง : ปัจจัยที่มีความสัมพันธ์กับการตรวจมะเร็งปากมดลูกในสตรีอายุ 30-60 ปี

ผู้วิจัย : สุจิตรา พิมรัตน์

**บทคัดย่อ**

การวิจัยเชิงพรรณนา(Descriptive)ครั้งนี้ มีวัตถุประสงค์ เพื่อศึกษาการมาตรวจมะเร็งปากมดลูกและปัจจัยที่มีความสัมพันธ์กับการตรวจมะเร็งปากมดลูกของกลุ่มตัวอย่างได้แก่ผู้มารับบริการหญิงอายุ30-60 ปี ในพื้นที่ตำบลหนองไผ่ อำเภอธวัชบุรี จังหวัดร้อยเอ็ด โดยสตรีอายุ 30-60 ปี จำนวน 233 คน เครื่องมือที่ใช้ในการวิจัยคือแบบสอบถามข้อมูลสตรีอายุ 30-60 ปีประกอบด้วย 4 ส่วน ได้แก่ ข้อมูลทั่วไป การมาตรวจมะเร็งปากมดลูก ความรู้และทัศนคติของการตรวจมะเร็งปากมดลูก เก็บรวบรวมข้อมูลโดยแจกแบบสอบถามสตรีในตำบลหนองไผ่จำนวน 233 คน ระหว่างวันที่ 1 เมษายน 2557- 30 เมษายน 2557 วิเคราะห์ข้อมูลโดยใช้สถิติพรรณนา ได้แก่ ร้อยละ ค่าเฉลี่ย ส่วนเบี่ยงเบนมาตรฐาน และสถิติวิเคราะห์ ได้แก่ Chi-Square TestและFisher’Exact Test ผลการวิจัยมีดังนี้

กลุ่มตัวอย่างพบว่ามาตรวจมะเร็งปากมดลูกร้อยละ 86.3 มีเพียงร้อยละ 13.7 ที่ไม่มาตรวจมะเร็งปากมดลูก

เมื่อวิเคราะห์ปัจจัยที่มีความสัมพันธ์กับการตรวจมะเร็งปากมดลูก ผลการศึกษาพบว่าอายุ สถานะภาพ อาชีพ รายได้ ประวัติการคลอด วิธีการคลอด และประวัติคนในครอบครัวเป็นมะเร็งปากมดลูกมีความสัมพันธ์กับการตรวจมะเร็งปากมดลูกอย่างมีนัยสำคัญทางสถิติ ส่วน อายุ การศึกษา จำนวนบุตร การวางแผนครอบครัว ความรู้และทัศกนคติไม่มีความสัมพันธ์กับการตรวจมะเร็งปากมดลูก

ข้อเสนอแนะจากการวิจัยได้แก่ โรคมะเร็งปากมดลูกเป็นโรคที่สามารถรักษาให้หายได้ควรได้รับการตรวจตั้งแต่อายุ 30 ปีขึ้นไป โดยการรณรงค์ ให้ความรู้ ็ประชาสัมพันธ์ ตลอดจนการสร้างความตระหนักให้แก่ผู้มาตรวจคัดกรองมะเร็งปากมดลูก อย่างไรก็ตามในส่วนของผู้ให้บริการควรมีการปรับเปลี่ยนในเรื่องของเวลาในการตรวจ การมีเครือข่ายในการคัดกรองมะเร็งปากมดลูกและการออกเยี่ยมบ้านเพื่อค้นหากลุ่มเสี่ยงในชุมชนเป็นแนวทางสำคัญในการคัดกรองมะเร็งปากมดลูกให้มีประสิทธิภาพมากขึ้น